google/wiki40b huggingface dataset:
ח'אדם עלי

ח'אדם עלי  (באנגלית: Khadim Ali,באורדו: خادم علی, נולד ב-1978 בכוויתה) הוא צייר פקיסטני-אוסטרלי ממוצא אפגני, בן לקבוצה האתנית הזארה.

ביוגרפיה

ח'אדם עלי נולד בשנת 1978 בעיר כוויתה שבפקיסטן במשפחה של פליטים מאפגניסטן, שהתשייכה למיעוט האתני הזארה.
שנאלצו להימלט בזמנו להודו הבריטית עקב מעשי טבח נגד בני עמם. בילדותו נחשף ליופיה של היצירה האפית הפרסית של פירדוסי (1020-940). "שאהנאמה" ולציורי המיניאטורה שאיירו אותה.
בשנים 1999-1998 הוא למד בטהרן ציור קיר וקליגרפיה בשנת 2003 סיים תואר ראשון באמנות במכללה הלאומית לאומנויות בלהור שבפקיסטן, בה התמחה בציור מיניאטורות מסורתיות.
אחרי שבשנת 2006 התארח ביפן כאמן אורח במוזיאון לאמנות אסייתית פוקואוקה, בשנת 2010 עבר עלי לגור בסידני באוסטרליה. בשנת 2012 סיים תואר שני באמנויות באוניברסיטת ניו סאות' ויילס.
תוך שימוש בשיטות מיניאטורה קלאסיות צייר עלי איורים חדשים ל"שאהנאמה" . עלי משתמש בדימויים מן ההיסטוריה, השירה, המיתולוגיה והפוליטיקה כדי לחקור באמצעים אמנותיים אירועי המלחמות באפגניסטן, את הרדיפות, ההגליות והאפליות.
בשנת 2006 השתתף האמן בביאנלה של ונציה וב-2012 בתערוכת הדוקומנטה (documenta) לאמנות עכשווית בקאסל.
ציורים עדינים שלו בצבע מים וגואש מוצגים במוזיאונים גוגנהיים בניו יורק וויקטוריה ואלברט ובמוזיאון הבריטי בלונדון וכן בגלריה הלאומית לאמנות בקנברה, בגלריה לאמנות של מדינת ניו סאות'ק ויילס בסדיני ובגרליה לאמנות מודרנית של מדינת קוינסלנד QAGOMA בבריסביין.
יצירות של חאדם עלי נמצאות באוספים פרטיים רבים בארצות הברית, בריטניה, הולנד, הונג קונג, קנדה, יפן, סינגפור
בשנת 2006 ביקר האמן במכורת משפחתו, במיאן, בה הרסו הטליבאנים במרץ 2001 את שני פסליו הענק של בודהה וניהל שם את המיזם Bamyan drawing project איתו שהפך לחלק היצירות שתרם לטריאנלה אסיה-האוקיינוס השקט בבריסביין בשנת 2006. במסגרת המיזם הזמין ילדים מקומיים לצייר סיפורים. בעת עבודתו במוזיאון בפוקואוקה הוא ביקש מילדים יפניים לצייר ציורי תגובה לציורי הילדים מאפגניסטן.
על בסיס ציורים אלה יצר חאדם עלי את סדרת "Absent Kitchen" (2006-) (מטבח נעדר)
ח'אדם עלי חזר לבמיאן בשנת 2008 ושיתף שם פעולה עם האמן הלבנוני-קנדי ג'ייס סאלום בתיעוד אמנותי שירי של חורבות במיאן תחת הכותרת "the heart that has no love/pain/generosity is not a heart (הלב שאין בו אהבה/כאב/נדיבות אינו לב). היצירה כוללת אינסטלציה של צילומים, צילומי וידאו, מסמכים, חפצים וציורים.
בציוריו עוסק האמן תכופות במסורת עמו, בני הזארה, על ידי הצגת דמויות מנוגדות של בודהה ושל שדים.
ח'אדם עלי חי ופועל לסירוגין בסידני, בכוויתה ובקאבול.
RCC חיפה

המרכז לתיאום חיפוש והצלה בים מהווה מוקד להתרעה, איתור וניהול מצבי חירום לכלי שיט בים ולמטוסים מעל הים. זהו גוף של רשות הספנות והנמלים הפועל על פי אמנות בינלאומיות ממוקם בחיפה ואחראי על גזרות של הים התיכון ומפרץ אילת אשר באחריות מדינת ישראל. שמו המלא הוא "Joint Search and Rescue Coordinating Center", או בקיצור "JRCC HAIFA".

קישור במקרי חירום אחרים

כמוקד קשר הנמצא ביחסי עבודה עם מוקדים אחרים יצא למרכז התיאום בחיפה להיענות לבקשת מוקד תאום והצלה בלרנקה שבקפריסין ב-18 ביוני 2016 פרצה בקרבת העיר פפוס שריפת יער גדולה. מוקד חיפה העביר את הבקשה למשרד החוץ ולגורמים אחרים וראש הממשלה החליט לשלוח מטוסי כיבוי ועזרה נוספת לקפריסין.
סורופטימיסט

סוֹרוֹפּטימיסט (Soroptimist) הוא ארגון נשים בינלאומי התנדבותי של בעלות מקצוע ונשות עסקים המשמש כמשקיף באו"ם, ומייעץ לאונסק"ו, המועצה הכלכלית חברתית של האומות המאוחדות, וליוניצף. מטרותיו העיקריות של הארגון הם קידום מעמד האישה בעולם ומאבק למען זכויות אדם.
הארגון הוקם ב-1921 בארצות הברית, באוקלנד שבקליפורניה, ומועדונים שונים שלו התפרשו במהרה ברחבי צפון אמריקה ובאירופה. נכון לשנת 2018, רשומות בארגון 75,000 חברות ב-1,300 מועדונים ב-122 מדינות ברחבי העולם.
המועדונים השונים מאורגנים ב-4 פדרציות שונות תחת ארגון גג אחד שמרכזו בקיימברידג' שבבריטניה. בישראל קיימים 17 מועדונים של הארגון אשר שייכים לפדרציה האירופית. הארגון הוקם בארץ על ידי פרופסור רחל שלון בחיפה.

היסטוריה

הארגון נוסד ב-1921 באוקלנד שבקליפורניה, על ידי ויולט ריצ'רדסון, נשיאת הארגון הראשונה, וכ-80 נשות עסקים מאזור אוקלנד. חברות הארגון נפגשו מדי שבוע לדיונים והרצאות. 
ראשית דרכו של הארגון כארגון אקטיביסטי החלה עם המיזם הראשון אליו הצטרף הארגון - מיזם להצלת עצי סקווים בקליפורניה. במקביל, החלו לקום מועדוני סורופטימיסט נוספים במדינות נוספות בארצות הברית ובאירופה, כאשר השלוחה הראשונה מחוץ לארצות הברית קמה בבריטניה. בשנים הראשונות המועדונים לא קיימו בהכרח תקשורת זה עם זה, ופעמים רבות בסניפים השונים של המועדון לא ידעו על כל הסניפים הקיימים שקמו. 
בשנת 1924 ייסדה סוזאן נול את הסורופטימיסט הבינלאומי של פריז, מועדון סורופטימיסטים שהפך בהדרגה למועדון המרכזי באירופה, כשמתחתיו מעין פדרציה של המועדונים השונים מרחבי אירופה, שכעת שיתפו פעולה ביניהם באופן הדוק יותר. בארצות הברית המשיך הארגון להתפשט בשני צידי החוף והגיע בשנת 1926 ל-15 מועדונים. 
בשנת 1928 היו לארגון שלוש 'פדרציות' שכאלו - שתיים אמריקאיות ואחת אירופאית, ושלושתן אוחדו לארגון בינלאומי המקיים תקשורת סדירה בין הפדרציות השונות. 
בשנות ה-30 המשיך הארגון להתפתח, ונוצרו פדרציות שונות באי הבריטי, ששמו דגש על הכשרה מקצועית לנשים וילדים. 
בשנת 1937 נפתח המועדון הראשון של הארגון באוסטרליה. 
כשהחלה מלחמת העולם השנייה חברות סורופטימיסט ממועדונים שונים ברחבי העולם סייעו זו לזו בחילוץ נשים תחת איום ובאירוח משפחות פליטים. 
לאחר המלחמה התחזקה השפעתו הבינלאומית של הארגון. בשנת 1948 קיבל הארגון מעמד של ארגון יועץ לאונסק"ו, ובשנת 1950 קיבל הארגון מעמד דומה לגבי המועצה הכלכלית חברתית של האומות המאוחדות. בשנת 1952 הוקם הגוף המנהל של סורופטימיסט העולמי, ונוצר מבנה הארגון כפי שהוא כיום, נכון לשנת 2018. בשנת 1966 סורופטימיסט העולמי קיבל מעמד של ארגון יועץ גם ליוניצף, ובשנת 1975 השתתפו נציגי הארגון בוועידה הראשונה של האו"ם בנושא נשים, שהתקיימה במקסיקו סיטי. 
החל משנת 1978 החלה הארגון לקיים אחת לארבע שנים מיזם עולמי בו ישתתפו מועדוני סורופטימיסט מרחבי העולם.
הארמייה ה-42 (ברית המועצות)

היסטוריה

היחידה הוקמה באוגוסט 1941 על בסיס היחידות של חזית לנינגרד. יחידות הארמייה ה-42 לקחו חלק פעיל בבלימת המתקפה הגרמנית לכיוון לנינגרד ובהגנת העיר במהלך מצור לנינגרד. יחידות הארמייה ה-42 החזיקו בקו ההגנה שהתייצב בספטמבר 1941 עד לינואר 1944. לאחר פריצת המצור, הארמייה ה-42 החלה בהתקדמות מערבה דרך שטחי מחוז פסקוב. היא נכללה ביחידות של החזית הבלטית השנייה ונכנסה לשטח לטביה הסובייטית. לאחר שחרור ריגה היא לחמה בחלקים המערביים של לטביה עד לסיום המלחמה.
לאחר סיום הלחימה, ביוני 1945 הארמייה ה-42 פורקה.
פרדוקס העורב

פרדוקס העורב הוצג על ידי הפילוסוף קרל המפל בשנות הארבעים של המאה העשרים. הפרדוקס תוקף את שיטת האינדוקציה המדעית הנמצאת בבסיסם של מדעי הטבע, שלפיה הדרך לבסס תאוריה היא לערוך תצפיות הבוחנות ואינן מפריכות אותה. 
אם כך, כדי להשתכנע שכל העורבים שחורים, יש לוודא שכל עורב המוכר לנו הוא שחור. מאידך, טען המפל, התאוריה הזו שקולה לתאוריה כל הדברים הלא-שחורים אינם עורבים, שאותה אפשר לאשש על ידי צפייה בעצים ירוקים, סוסים לבנים וכובעים אדומים. איך ייתכן, שואל המפל, שתצפיות שאינן כוללות אפילו עורב אחד תומכות בטענה אמפירית על העורבים?

הפרדוקס

מדען קם בבוקר, מביט מהחלון ורואה זוג עורבים שחורים. "כנראה שכל העורבים שחורים", הוא חושב לעצמו, "צריך לאשש את זה". אבל איך? בדיקה של כל העורבים בעולם היא עבודה קשה מדי.
יושב המדען מול החלון ומחפש עורבים. לאחר מספר שעות לא עבר אף עורב נוסף. המדען חושב שאולי צריך לצאת מהבית ולחפש עורבים, אך רגע לפני שהוא יוצא יש לו רעיון, לפיו הטענה "כל עורב הוא שחור" שקולה לטענה "כל דבר שאינו שחור, אינו עורב" - זו לוגיקה פשוטה. אם-כך, התאוריה תצא נשכרת באותה מידה אם נבחן אותה לגבי גופים שאינם שחורים. אם נגלה עורב שאינו שחור נפסלת התאוריה. אחרת נעשית התאוריה סבירה יותר מתצפית לתצפית.
אחרי עשר דקות, שבהן ראה המדען כמה מכוניות כחולות, עצים ירוקים, סוסים לבנים וכובעים אדומים (ואפילו לא עורב אחד שאינו שחור) - מתקבלת התאוריה על דעתו של המדען והוא קובע: "כל העורבים שחורים!".
כלא מונטלופיך

תולדות המבנה

המבנה במקורו לא נבנה לשם בית סוהר. המבנה נבנה ועוצב בסגנון רנסאנס איטלקי בשנת 1556 על ידי משפחת מונטלופי האיטלקית שהציעה את שירותי הדואר הראשונים בפולין עבור המלך זיגמונט השלישי ואזה.
לאחר חלוקת פולין האוסטרים ששלטו בעיר הפכו את המבנה לבית כלא צבאי. גם לאחר מלחמת העולם הראשונה, עם הקמת הרפובליקה הפולנית השנייה, המשיך המבנה לשמש לאותה התכלית. הרחוב נקרא על שם המשפחה ומכאן שמו של הכלא.

מלחמת העולם השנייה

עם כיבוש קרקוב, במהלך פלישת גרמניה הנאצית לפולין בספטמבר 1939, הפך המבנה לבית סוהר של הגסטפו ופעל במתכונת זו עד ליומיים לפני שחרור העיר, ב-16 בינואר 1945. במבנה נכלאו אסירים בלבד והאסירות נכלאו במבנה סמוך, ברחוב הלצלוב (Helzlow), ששימש לפני כן כמנזר. הכלואים היו אסירים פוליטיים, פושעים מקרב אנשי אס דה ואס אס, מרגלים סובייטים ובריטים, פושעים כלכליים ובהם ילדים, וכן עריקים מיחידות ואפן אס אס. הכלא היה יכול להכיל כ-1,000 אסירים וכ-300 אסירות, ובמשך המלחמה עברו דרכו כ-20,000 אסירים ואסירות.

האסירים היהודים

האסירים הפוליטיים היהודים שהגיעו למונטלופיך סבלו יותר מאשר שאר האסירים. הן בתנאי המגורים, הן בכמות המזון, ובעיקר מעינויים קשים. הם שהו במונטלפיך שבועות ואף חודשים, ומשם היו שהוצאו להורג בפלשוב וחלקם נשלחו לאושוויץ ולגרוס-רוזן.
עם דיכוי מרד גטו קרקוב, נשלחו מנהיגי המרד שנתפסו חיים אל מונטלופיך. ב-29 באפריל 1943, בעת העברתם לפלשוב לשם הוצאתם להורג, תקפו קבוצת אסירים, חברי הארגון היהודי הלוחם בקרקוב, את שומריהם הגרמנים וניסו לברוח. רובם נורו במקום וחלקם הצליחו לברוח ולהמשיך בפעילות מחתרת.

כיום

בית הכלא היה המקום הממשלתי האחרון בו בוצע עונש מוות בפולין ב-21 באפריל 1988.
נכון ל-2019 הבניין משמש כבית מעצר זמני לגברים ונשים ויש בו 153 תאים שבהם ניתן לשכן 621 עצירים, ובית חולים לעצירים ובו מקום ל-76 חולים.
מחזור ארם צובה

מחזור ארם צובה הוא ספר תפילות בן שני חלקים, אחד החשובים שבהם. חלקו הראשון של המחזור כולל בקשות, תפילות לימי החול, לשבת, לפסח, לשבועות ולתעניות. חלקו השני כולל את תפילות ראש השנה ויום הכיפורים, סוכות ושמיני עצרת. בנוסף, שני הכרכים כוללים פיוטים רבים.
שני חלקיו של מחזור ארם צובה נדפסו פעמים בוויניציאה. ההדפסה הראשונה הייתה בשנת ה'רפ"ז (1527), באותיות מרובעות גדולות ובה קרוב ל-1,700 עמודים. המהדורה השנייה מסומנת ככזו שנדפסה בשנת ה'ש"כ (1560). במידה ותאריך המהדורה השנייה מדויק הרי שזהו הספר היחיד שנדפס בתקופת הגזירה של האפיפיור פאולוס הרביעי על הספרים העבריים (ה'שי"ד - ה'שכ"ד). מהדורה זו נדפסה באות זעירה יותר ובה הרבה השמטות מחמת הצנזורה.
בשנת ה'תשס"ח הוציאה לאור יד הרב נסים מהדורת פקסימיליה של המחזור ולצידו כרך מבואות עם דברי הערכה ומחקר הנוגעים למחזור.

המנהג במחזור ארם צובה

הנוסח העומד ביסודו של המחזור הוא הנוסח המוסתערבי שהיה נהוג בארץ ישראל, סוריה, בבל, כורדיסטן ופרס, קהילות הנקראות באופן הכולל "שאם". מחזור זה משמר שפע רב של מנהגים ארץ-ישראליים, ולדעת עזרא פליישר מהווה את המקבץ הגדול ביותר של מסורות כאלו.
לאחר התפשטותו של נוסח הספרדים שהגיעו לארצות המזרח לאחר הגירוש, השתקע הנוסח הארץ ישראלי כליל, והנוסח שהובא מספרד נקלט באופן מלא בכל רחבי האזור, למעט יהדות חלב ששמרה על נוסח התפילה שלה למשך תקופה נוספת.

הפיוטים במחזור ארם צובה

חשיבות המחזור איננה מתמצה רק בנוסחות התפילה והמנהגים שבו והיותו צומת של מסורות שונות, אלא גם בפיוטים הרבים שבו. כפי שהראתה שולמית אליצור, לעומת נוסח הקבע שבמחזור המשקף דפוסי תפילה ארץ ישראליים קדומים, הרי שהפיוטים שבו חפים מכל זיקה לפייטנות הארץ ישראלית הקדומה.
במחזור למעלה משש מאות פיוטים פרי עטם של כמאה ועשרים פייטנים, תופעה אשר אין לה אח ורע בחיבורים אחרים. רוב הפיוטים שבמחזור נכתבו על ידי פייטנים מארצות המזרח, קדומים ומאוחרים ובהם רב סעדיה גאון, רב האי גאון, רב עלי, ר' יצחק בן ישראל ראש הישיבה, ר' אלעזר הכהן, ר' אלעזר בן יעקב הבבלי, ר' שמריה הכהן בן אהרן, ר' אהרן אלעמאני ור' צדוק אלעמאני ממצרים.

במחזור יש ייצוג נכבד לשירת ספרד הקלאסית ובכללה שירתם של ר' יהודה הלוי, ר' אברהם אבן עזרא, ר' משה אבן עזרא, ר' יצחק ן' גיאת, ר' שמואל הנגיד, ר' שלמה אבן גבירול. כמו כן, במחזור מופיעים מפיוטיהם של פייטני ספרד וצפון אפריקה שהיגרו לארצות המזרח ובהם ר' יוסף אבן אביתור, ר' יהודה אבן עבאס, ר' יצחק כנזי ור' יהודה אלחריזי. 
נוסף על כל אלה, ייחודו של המחזור הוא ביצירתם הפייטנית של משוררים בני סוריה ובפרט אלו שמארם צובה, בהם שעאע, ר' ששון הלוי, ר' אברהם טוויל, ר' אהרן גריש, ר' מזהיר השלישי ור' שמואל דיין. במחזור משתקף מנהג יהודי ארם צובה להתאסף באשמורת הבוקר בשבתות מיוחדות ובמועדים לומר פיוטים בשירה ובזמרה.
בשנת התשע"א הולחנו מספר פיוטים ממחזור ארם צובא על ידי המוזיקאים הרב דוד מנחם, אלעד גבאי, רוני אישרן ויאיר דלאל, הלחנים הוקלטו על ידי 'הזמנה לפיוט' והמרכז למוזיקה באוניברסיטה העברית בדיסק הנושא את השם "תן זמירות עמי".
טכנולוגיות בטיחות ברכב

טכנולוגיות התרעה

טכנולוגיות הבטיחות ברכב מתריעות על מפגעי בטיחות בתוך הרכב כדוגמת אי חגירת חגורת בטיחות, או על מפגעי בטיחות ברכב עצמו, כגון אי תקינות כריות אויר, לחץ אויר לא תקין בצמיגים ונורות לא תקינות.
קיימות גם טכנולוגיה לשיפור הבטיחות בהקשר של מפגעי בטיחות ועצמים העלולים לפגוע ברכב או להיפגע ממנו בזמן נסיעתו כדוגמת חיישני רוורס להתרעה על עצם הנמצא מאחורי הרכב בזמן נסיעתו אחורה.
בעיות בטיחותיות יכולות להיגרם גם כתוצאה מנהיגה לקויה של הנהג כגון אי שמירת מרחק, סטייה מנתיב ומהירות מופרזת, וטכנולוגיות לבטיחות ברכב הנוגעות להיבטים אלו יכולות למשל לכלול מערכת רישום נתוני נהיגה.

התפתחות הטכנולוגיות לבטיחות הרכב

עד סוף שנות ה-80 של המאה ה-20, רוב פעילות הרכבים וחלקיהם הייתה מכנית לחלוטין והופעלה ידנית על ידי הנהג. החל מסוף שנות ה-80 ותחילת שנות ה-90 עם כניסת עידן מזעור מערכות המחשוב, ועם התפתחות מערכות האינטרנט, ועד עתה, התקדמה התפתחות מערכות הטכנולוגיה לבטיחות ברכב. התפתחות זו ניכרת בעובדה שבעוד שבתחילת שנות ה-90 החלו להופיע מערכות טכנולוגיות לבטיחות ברכב בצורה אינדבדואלית וכמוצרי מדף, והותקנו עצמאית על ידי הלקוחות באמצעות מתקינים מורשים. הרי שעתה, רוב המערכות מותקנות מראש בחבילת ההפעלה המכנית של כלי הרכב, ומתוכנתות במחשב הרכב הראשי.

עידוד ממשלות וגופי פעילות התנדבותיים

מדינות שונות בעולם וביניהן מדינת ישראל, פועלות לעידוד ייצור ואבזור כלי הרכב בטכנולוגיות בטיחות לרכב, זאת על ידי מן הטבות במיסים והוזלת תעריפי הביטוח לכלי רכב ככל שרמת האבזור בהן בטכנולוגיות בטיחות גבוהה.
במדינות רבות בעולם ובמיוחד במדינות המערב המתקדם כאירופה וארצות הברית, פועלים מזה שני עשורים גופי התנדבות רבים שבפעילותם מביאים להגברת המודעות לצורך באבזור כלי הרכב באמצעי טכנולוגיה לבטיחות רבים ככל האפשר. גם בישראל פועלים גופים התנדבותיים בתחום הזהירות בדרכים והגברת המודעות לחשיבות הבטיחות והאמצעים הטכנולוגיים היכולים לסייע לכך.
בתוך מגוון הנושאים עליהם מתחרות יצרניות כלי הרכב בשווק תוצרתם, עומד עניין הבטיחות בכלי הרכב והטכנולוגיות המסייעות לכך, ומשמש כמקדם מכירות המוביל ביותר.
פייר דוהם

פילוסופיה של המדע

פילוסופית המדע של דוהם היא רישתית במובן זה שלטענתו אי אפשר לבודד טענה מדעית ולאמת אותה (כמו בשיטתו של ויטגנשטיין המוקדם או של קארנפ), וגם לא להפריך אותה (למשל, בשיטת קרל פופר). זאת משום שכל טענה מדעית תאורטית קשורה ברשת עמוקה של משמעויות לעובדות. וכל עובדה קשורה לרשת של תאוריות. לכן אין עובדות. בכך, דוהם הקדים את תומאס קון בתובנה שגם המדע וגם הדת מבוססים על אמונה. בכך, דוהם העמיד בסימן שאלה את שיטות המחקר הן של ניוטון והן של דקארט.
במידה רבה, דוהם פיתח את פילוסופיית המדע שלו כדי שתהווה בסיס למהפכה שביקש לחולל בתחום הפיזיקה.

פיזיקה

הפיזיקה של דוהם היא אנטיתיזה לפיזיקה של ג'יימס קלרק מקסוול. מקסוול המציא את האלקטרו-דינמיקה כהסבר לפיזיקה האלקטרומגנטית השונה מהפיזיקה המכנית של ניוטון. דוהם טען שהתרמודינמיקה של החשמל עדיפה על פני האלקטרודינמיקה. לפיזיקה הכוללת שלו, דוהם קרא "אנרגטיקה". אנרגטיקה יכולה להסביר לא רק את כל התופעות החשמליות, אלא גם את כל התופעות הכימיות, וכל התופעות המכניות.
יצחק שניאור

ביוגרפיה

שניאור נולד בפולין וכשהיה בן 8 עלה לארץ ישראל. שניאור כיכב כשחקן בשנות ה-40 וה-50 בבית"ר תל אביב, מכבי תל אביב ובמכבי יפו. ב-1942 היה שותף לזכיית בית"ר תל אביב בגביע ארץ ישראל. במסגרת מכבי תל אביב, אליה עבר ב-1949, היה שותף לזכייה בארבע אליפויות ושני גביעי מדינה, ובחלק מהזמן שימש כקפטן הקבוצה. בין השנים 1949–1956 רשם 14 הופעות בינלאומיות במדי נבחרת ישראל, בחלקן היה קפטן הנבחרת.
לאחר שפרש ממשחק, ב-1958, החל לאמן. במהלך קריירת האימון הארוכה שלו, שהסתיימה בתחילת שנות ה-90, אימן את הקבוצות מכבי יפו, מכבי שעריים, הפועל חדרה, בני יהודה תל אביב, הפועל פתח תקווה, בית"ר תל אביב, בית"ר ירושלים, הכח רמת גן, שמשון תל אביב, מכבי נתניה, מכבי תל אביב והפועל תל אביב. שניאור זכה בשלוש אליפויות כמאמן (הכח רמת גן, מכבי תל אביב והפועל תל אביב).
הוא אימן את הנבחרת הצעירה של ישראל, אך התפרסם בעיקר כמאמן לצדו של יעקב גרונדמן. הצמד, שכונה על ידי העיתונות "צמד ש.ג", אימן ביחד את נבחרת ישראל במשך ארבע שנים (1988 עד 1992) והובילו את הנבחרת להישג נדיר, כשהעפילו איתה למשחקי ההצלבה מול נבחרת קולומביה, שכמעט והסתיימו בהעפלה למונדיאל 1990.
במקביל לפועלו כשחקן וכמאמן, שימש גם כנהג אוטובוס בחברת דן.
בשנת 2004 הוענק לו תואר יקיר העיר תל אביב-יפו.
בתו, דרורה, נשואה לזאב זלצר, כדורגלן עבר ומאמן.
תאנה

הפגה - פרי התאנה

פרי התאנה שאנו אוכלים אינו אלא פרי מדומה. למעשה אנו אוכלים תפרחת (אסופת פרחים) של התאנה, במבנה סגור דמוי כדור או כד חלול שהדפנות הפנימיות פורחות בצפיפות. בתפרחת התות הפרחים פונים החוצה והזרעים מפוזרים על פניה ואילו בתאנה הפרחים פונים פנימה. פי הפגה סגור על ידי קשקשים רעופים המבודדים את חלל התפרחת מהעולם החיצון. גודל התפרחת כ 3- 5 ס"מ, בעלת קליפה בצבע ירוק-בהיר או סגלגל, במבנה בשרני וחלול והפנים ירוק או אדום כהה. 
צורת פריחה זו של תפרחת או פגה אופיינית לכלל מיני הפיקוס. סוגים אחרים במשפחת התותיים עשויים להציג פגות גם כן (למשל ה-Dorstenia, דומים, אך המשטח עליהם הם פורחים אינו מקומר).

הבשלת התאנים

התאנים מבשילות בדרך כלל, בשניים או שלושה גלים. כל גל מתמשך מספר שבועות בהתאם לתכונות הזן ותנאי האקלים. בגל ההבשלה הראשון – מבשילות ה"בכורות" (בין אפריל ליולי). הבכורות יותר מימיות ומתפתחות על ענפים מהשנה שעברה. אלו המבוקשות ביותר למאכל. גל הבשלה שני - ה"קיץ" (מכאן בא השם לעונת השנה) – אז מבשיל היבול העיקרי (בין יולי לספטמבר) שהתפתח בעיקר על ענפים שצמחו באביב האחרון. פגות ה"קיץ" יותר מתוקות וטובות לדבלים. גל שלישי - פגות "אפלות" - סתווי – היבול דליל (ועשוי להופיע מספטמבר עד דצמבר). הגל מותנה בדרך כלל בהפריה של הצרעה והוא מופיע על ענפים שגדלו בעונת הקיץ.

סוגיות בכשרות

פירות וירקות כשלעצמם כשרים לאכילה, בכפוף להלכות השייכות להם. אמנם בחלק מהפירות והירקות קיימת שכיחות גבוהה להמצאות חרקים, האסורים באכילה לפי ההלכה, ועל כן יש לבודקם או לנקותם היטב בטרם האכילה. גם בתאנה, כביתר פירות הפיקוס, קיימת שכיחות רבה להמצאות חרקים שונים: בפירות המבשילים על העצים הנקביים שכיחוֹת צרעות בוגרות, ובפירות שעל העצים הזכריים ניתן למצוא את כל גלגולי הצרעה.
עם זאת, היות שבדיקת התאנים מחרקים כרוכה בטרחה ניכרת ודורשת תשומת לב ומיומנות רבה, יש הנמנעים לחלוטין מאכילת תאנים.
עם המצדדים בהיתר אכילת התאנים נמנה גם הרב יהודה הלוי עמיחי, ראש מכון התורה והארץ, שכתב:
... עם זאת, ברור שאין לפקפק על ההיתר לאכול תאנים וזאת מכמה טעמים:

א. הצרעה אמנם נשארת בתאנה אך יש לה דין "בריה" שאינה בטלה באלף, שהרי במהלך כניסתה לתאנה נושרים ממנה הכנפים וא"כ אין זאת בריה שלמה, והיא בטלה בפרי במידה והיא אינה ניכרת... אין הצירעה ניכרת בפני עצמה, ואין אדם רואה את חלקי הצרעה. כמו כן אין אוכלים את הצירעה לבד ולכל היותר היא נאכלת עם התאנה, והרי זה כמו הקום בחמאה שהותר...

ב. בחוברת תורה ומדע (כרך יא א תשמו) הוסבר שהתאנה מותרת כי התורה מנתה את התאנה כאחד משבעת המינים א"כ התורה התירתו באכילה, שהרי לא ייתכן שהקב"ה שיבח את ארץ ישראל באחד מהמינים האסורים באכילה...

על כן נראה שאין כל מקום לחשוש בדבר היתר אכילת תאנים, "יאכלו ענוים וישבעו".
לעומתו הרב משה ויא, רב חרדי המומחה לענייני מזיקים במזון, אוסר אכילת דבלות בספר "בדיקת המזון בהלכה", מכיוון שלטענתו אחוזים גבוהים מהם מתולעים ולא ניתן להבחין בהם מחמת צפיפות הפרי והשכבות שבתוכו.

מזיקים

התאנה רגישה במיוחד למזיק בשם יקרונית התאנה. המזיק, חיפושית, שמקורה ממזרח אפריקה מטילה את ביציה על גזעי וענפי תאנים בוגרות והזחלים שבוקעים מהביצים מכרסמים בעץ ויוצרים מחילות גדולות בגזעו. פעמים רבות מביא המזיק למות העץ.

תפקיד בהדברה ביולוגית

נטיעת תאנים בכרמי זיתים תורמת בהגנה על הזית מפני פשפשים טפיליים.
לעץ התאנה קיים פשפש ייחודי בשם Homotoma ficus המופיע על קליפת הגזע. פשפשים אחרים, מסוג אנתוכוריס, טורפים פשפש זה. כאשר פשפש התאנה נודד, טורפיו עוברים לעצי המטע וניזונים מהפשפשים הייחודיים להם. השתתפות דומה בהדברה ביולוגית מספק גם כליל החורש.
חגי מזרחי

חגי מזרחי (נולד ב -18 ביוני, 1973) הוא מוזיקאי, מפיק מוזיקלי ופזמונאי אמריקאי-ישראלי. ידוע גם בשם הבמה שלו: Gemini Muziq.

ביוגרפיה

מזרחי נולד בתל אביב לאב יליד סרביה ואם ילידת מרוקו. את לימודיו התיכוניים סיים בבית הספר התיכון "שמואל הנגיד" בהרצליה בשנת 1991. בגיל 6 נסע עם משפחתו לטאיוואן עקב שליחות ממקום העבודה של אביו ושם החל ללמוד נגינה על פסנתר בשיטת ימאהה. לאחר 4 שנים חזרה המשפחה לישראל ומזרחי המשיך ללמוד פסנתר באופן פרטי עד גיל 18.  
בין השנים 1991-1994 שירת בצה"ל כסמל בחיל החימוש. 
לאחר שירותו הצבאי נרשם ללימודים בבית הספר למוזיקה "רימון" במגמת הלחנה, עיבוד וניצוח. במהלך לימודיו נסע מזרחי לקינגסטון, ג'מייקה, שם רכש את ניסיונו הראשון בהפקה מוזיקלית בעבודה משותפת עם המוזיקאי ראס דניאל והמפיק יוסי פיין.
לאחר סיום לימודיו פנה לתעשייה והחל לעבוד כמפיק מוזיקלי עם אמנים ישראלים רבים בהם: אייל גולן, ארקדי דוכין, סבלימינל, שוטי הנבואה ואחרים. 
בשנת 2010 עזב מזרחי את ישראל לטובת ארצות הברית, שם הוא עוסק בהפקה מוזיקלית, בין היתר של הזמרים האמריקאים ג'ייסון בויד (Poo Bear) ומריו (Mario Barrett). 
בשנת 2015 שימש מזרחי טכנאי הקלטות ועוזר מפיק לשיר הנושא מאלבומו של הזמר הקנדי ג'סטין ביבר "Purpose".
בוב מאיירס

קריירת מכללות

מאיירס נולד וגדל בעיר דנוויל שבאזור מפרץ סן פרנסיסקו, קליפורניה. בין השנים 1993–1997 למד מנהל עסקים וכלכלה באוניברסיטת קליפורניה בלוס אנג'לס (UCLA), ולאורך התקופה שיחק בקבוצת הכדורסל של האוניברסיטה בעמדת הפאוור פורוורד. בעונת 1994/1995 זכה עם הקבוצה בטורניר אליפות המכללות, ובעונת 1996/1997 העפיל עמה לשלב רבע הגמר של הטורניר ("NCAA Elite Eight"). לכל אורך קריירת המכללות מיעט לשחק, וקלע 1.4 נקודות בממוצע למשחק.

קריירה כסוכן

בשנת 1997 החל מאיירס לעבוד כסוכן שחקנים בסוכנות של ארן טלם, ובמקביל השלים תואר במשפטים באוניברסיטת לויולה מרימאונט אשר בלוס אנג'לס. בשנת 2000 מונה לסגן נשיא חברת הסוכנות, אשר הצטרפה בשנת 2006 ל-"Wasserman Media Group". ב-14 שנותיו כסוכן יִצג 19 שחקני כדורסל, בהם ברנדון רוי, טייריק אוונס, ברוק לופז ורובין לופז.

קריירת ניהול

באפריל 2011 מונה מאיירס לעוזרו של ג'נרל מנג'ר קבוצת גולדן סטייט ווריורס, לארי ריילי, וכשנה לאחר מכן החליפו בתפקיד. פעולותיו הראשונות כמנהל הקבוצה היו הבחירות בהריסון בארנס (בחירה שביעית), פסטוס אזילי (30) ודריימונד גרין (35) בדראפט 2012. בעונת 2012/2013 העפילו הווריורס לשלב הפלייאוף לראשונה מזה 6 עונות, והודחו בסיבוב השני מול סן אנטוניו ספרס (2–4).
בשתי העונות הבאות צירף את השחקנים הוותיקים אנדרה איגודלה ושון ליווינגסטון, ומינה את סטיב קר למאמן הקבוצה במקומו של מארק ג'קסון. בעונת 2014/2015 רשמו הווריורס את המאזן הטוב בליגה, 67–15, וזכו באליפות ה-NBA הרביעית בתולדות המועדון. בסיום אותה עונה זכה מאיירס בפרס מנהל השנה ב-NBA. בעונה העוקבת שברה גולדן סטייט את שיא הליגה עם 73 ניצחונות בעונה הסדירה, אך הפסידה בגמר ה-NBA מול קליבלנד קאבלירס (3–4).
לקראת עונת 2016/2017 חתמו בקבוצה השחקנים קווין דוראנט, דייוויד וסט, זאזה פאצ'וליה וג'בייל מגי, אשר סייעו לקבוצה לרשום מאזן 67–15. לכל אורך פלייאוף 2017 הפסידו הווריורס במשחק אחד בלבד, ובסופו זכו באליפות נוספת. מאיירס עצמו זכה פעם נוספת בפרס "מנהל השנה". בעונת 2017/2018 זכתה הקבוצה באליפות שנייה ברציפות, לאחר שגברה על הקאבלירס (4–0) בסדרת הגמר. בקיץ 2018 הצטרף לקבוצה הסנטר דמרקוס קאזינס, אשר סייע לווריורס להעפיל לגמר ה-NBA בפעם החמישית ברציפות.
ארוורנים

הארוורנים (Arverni) היו אחד השבטים הגאלים הגדולים והחזקים בעת העתיקה אשר התגוררו באזור אוברן של צרפת המודרנית. היו ידועים בהתנגדותם לרומאים, אך גם שיתפו פעולה עמם וקיימו יחסי סחר ענפים עמם.
הארוורנים הגיעו לשיא כוחם במאות ה-3 וה-2 לפנה"ס, אך לאחר תבוסת מלכם ביטואיטוס (Bituitus) בשנת 121 לפנה"ס הבכורה בגאליה עברה לסקוואנים (Sequani) ולאיידואים (Aedui). השבט התבלט בעת מלחמת גאליה (58 - 50 לפנה"ס) על ידי יוליוס קיסר. אחד מהאריסטוקרטים הצעירים של השבט, בחור בשם ורקינגטוריקס (Vercingetorix) הרים את נס המרד נגד הכיבוש הרומאי בשנת 52 לפנה"ס. למרות ניצחון במצור גרגוביה, הפסיד ורקינגוטריקס לקיסר במצור אלסיה והמרד הובס ושטחי השבט הוכפפו לשלטון רומי.
קטו (מיתולוגיה)

קטו בטקסטים עתיקים

לפי תאוגוניה של הסיודוס ילדיהם של פורקיס וקטו הם: אקידנה, גורגונות (Euryale, Stheno והידועה לשמצה מדוזה),
(Graeae (Deino, Enyo, Pemphredo, Perso, ולאדון, הנקרא גם דרקון הספריוס ("הספריאן דרקון", או הקרדון של הספרדיס). ילדים אלו נוטים להיות עקביים על פני מקורות, למרות שלאדון לפעמים מצוטט כבנם של אקידנה וטייפון ולכן נכדם של פורקיס וקטו.
הומרוס מתייחס לטוסה, אמו של פולימפוס באודיסאה, כביתה של פוריקס, אך לא ציין אם קטו היא אמא שלה.

Ceto בתרבות הפופולרית

קטו מופיעה בספרו של ריק ריורדן  אות אתנה, שבו היא ואחיה-בעלה פורקיס מפעילים אקווריום המציג הופעות על ידי מפלצות ים ועוד יצורים מיתולוגיים מתחת למים. פרסי ג'קסון ופרנק ג'אנג, צאצאים של פוסידון, כלואים על ידי פורקיס. הם חולצו על ידי הסאטיר המאמן גליסון הדג', אשר בעט בראשה של קטו והציל את פרסי ופרנק. זה מכעיס את קטו השולחת את Skolopendra לתקוף את הספינה שלהם ארגו II, אך הייצור מובס על ידי Ichthyocentaurs המבטיח להביס את קטו ופורקיס.
אוכלי נבלות

אוכלי-נבלות או אוכלי פגרים (באנגלית: Scavenger) הם בעלי חיים הניזונים מגופות בעלי חיים מתים (נבלות).
לאוכלי נבלות יש תפקיד חשוב והכרחי במערכת האקולוגית באספת שיירים מהגופה ובהאצתם את התהליך הטבעי של פירוקה על ידי מפרקים. 

על אוכלי הנבלות נמנים בעלי חיים שונים ממחלקות טקסנומיות שונות: עורב, תן, צבוע, נשר ועוד עופות דורסים, קונדוריים, מרבו אפריקני, תנינאים, זבליתיים, זבובים, נמלים, ראקוניים אחדים וכדומה. דובים אוכלים לווייתנים שעולים על החוף. טורפים גדולים שצורכים בשר רב כאריות וזאבים ואפילו כרישים נוהגים לאכול נבלות מפעם לפעם.